26
Yosamitobaca jorío: “¿Ati anganqueri cara ágagantëri Jesos?”
(Mr 14.1-2; Ir 22.1-2; Jn 11.45-53)
1 Tojai icomantanque Jesos, aique icanqueri irogomere:
2 —Pigóiguë ongaraque pite cataguiteri omoncaraquima cataguiteri jitacha Pásicoa. Nopaniaca Jonogaguitequë nomatsiguengatapë, carari irácagantaiguëna iribëquëgotagantëna.
3 Aro yapatotaigaca itingomipague saseriroti aisati ira ogomeantiro isanguenare Moisés aisati jorío antiasiparipague. Yapatoitaigaca cara ibangoquë itingomi saseriroti, ira jitacha Caijás. 4 Yosamitobaca:
—¿Ati anganqueri cara ágagantëri Jesos agamagaiguëri?
5 Aisati iquengaigaca:
—Quero águiri jiesitaquë. Iriro iniacaninataiguë matsiguenga. Aroca águëri inguisaigacái eiroegui.
Oshaguëantacari casangajengaro Jesos Betaniasato.
(Mr 14.3-9; Jn 12.1-8)
6 Aique yogaganaca Jesos canta Betaniaquë, Iriro aisati irogomere. Ainta ibangoquë Simón, ira iribatsasebaguitaga jirai. 7 Yapasiguini Jesos aro pipogopë tsinane. Pamëgotasitapëri asaiti casangajengaro ora pënatacha tojai; pinantaro pobetsicagani mopë sibitaro jitacha aribásitoro. Pisataicoquero oshaguëantacari Jesos iguitoquë. 8 Aro iguisëgotaiganacaro irogomere Jesos, icanque:
—¿Pairo paparaabiriquero casangajengaro? 9 Caninataqueme omimantërome casangajengaro águërime tojai quirequi omërime tojai ira coguitiacha omitocotaiguërime.
10 Yotabitaiguëri Jesos:
—¿Pairo picantobibiriquero oca tsinaneca? Patiro ocanquinaro caninaro. 11 Përo cara irine obirojeguiquë ira coguitiachari te irine iguireguite; cara pinintica pomitocotaigueri iriro. Carari quero nini Naro përosati yaca. 12 Ocabëna caninasati. Oshaguëantobënaro queroquerai iteina. 13 Aisonori nangantaiguëmi: aiquenta pinguenagueque omagaroquë quibatsi, pinguenguitsatomotaguetaiguëri matsiguengajegui Caninaro Nibarintsi. Aitosati pingomantëgotiro oca tsinaneca arota irogótocotiro matsiguengajegui.
Joras iquianca irácagantëri Jesos.
(Mr 14.10-11; Ir 22.3-6)
14 Aique iáque paniro irogomere Jesos. Ijita Joras Cariotisati. Iátasitaiguëri itingomipague saserioti, 15 icantaigapëri:
—Aroca nágagantëri Jesos, ¿Aro popënabenquina?
Yotabitëri:
—Jee, nomaiguëmi quirequi.
Aro ipaiguëri quirequi iguitso icarati 30. 16 Aique ipigapaa Joras, inetsasantëri Jesos arota irogóontimari atiraca ongantima irácagantëri.
Yobetsiquëneri Jesos cara icarantacaro yapë. Aisati Jesos icomantëgotëri ira ágagantërine.
(Mr 14.12-21; Ir 22.7-13, 21-23; Jn 13.21-30)
17 Pareca Pásicoa cara yametaiga joríojegui yapaigui pan te ingonaguero ora piponganta. Iátasitaiguëri Jesos irogomere, yosamitaiguëri:
—Natingomi, ¿Nega pininti nobetsiquëmiro cara popë Pásicoaquë?
18 Icantaiguëri Iriro:
—Pijáigue cara Jerosarénquë; cara, piniaigapëri matsiguenga, pingantiri: “Icanque Ogometinari: ‘Pënibaque nomoncaraquero omagaro. Nanintini nopaiguë Pásicoaquë cara pobangoquë, Naro aisati nogomerejegui’ ”.
19 Aique iáiguë irogomere, iniaigapëri sërari. Yoniagaigabaqueri ibango cara yobetsiquëro perintsipague asi Pásicoa. 20 Cara otsitinitanë, ipocaiguë Jesos aisati irogomere. 21 Cara yapaigasegui, icomantë Jesos:
—Aisonori nangantaiguëmi, ainta paniro yaca ira ágagantënane.
22 Aro yogasëretaigaca antagaisati, panirootipague yosamitëri:
—Natingomi ¿Naroco ágagantëmine?
23 Yotabitaiguëri Jesos:
—Irianti ira pëcoquina cara napë noberatotequë. 24 Nopaniaca Naro Jonogaguitequë, nomatsiguengatapë yaca quibatsica. Jirai isanguenatocoquina Sanguenariquë, aroque nomoncaraquero omagaro. Irari atsipiriasantërone ira ágagantënane ¡Caninataqueme querome ini iriro, querome itsipireiro!
25 Aique yosamitëri Joras, ira ágagantërine:
—Natingomi ¿Naroco ágagantëmine?
Yotabitëri Jesos:
—Jee, Obiro.
Yogomeantë Jesos cara irapapinintobiqueri quemisantatsiri aisati irógobitaiguëmari.
(Mr 14.22-25; Ir 22.14-20; 1 Co 11.23-26)
26 Cara yapaigasegui, Jesos yáguë pan, icarasiaqueri Tosorintsi. Aique itibatsaaguequero, yotsatengaiguëri irogomerejegui. Icantaiguëri:
—Jeroca pan osigaro nobatsa. Popaiguero. ¿Teco nangamobitaiguëmi?
27 Aique yáguë irógomento, icarasiaqueri Tosorintsi, ipaiguëri irogomere, icantaiguëri:
—Pógaiguemaro obirojegui. 28 Iroro osigaro naraa, ora naraatobitanëneri omagaro matsiguenga cara nangamobitaiguëri. Yamai naraa ocanti irorai Nibarintsi; iroro ingábintsantaiguëmari Tosorintsi cara icanque jirai. Cara irabentaiguëna matsiguenga inguemisanquina, Tosorintsi irojocajineri matsiguenga ora icantagueti te onganinate, quero iquengairo. Nacantaiguëmi yamai arota pigóigue ati ocanta iragabisaicotajiri Tosorintsi antagaisati quemisanquinane. 29 Yamaica quero nógaaro oja oba irooti cara nantsibataiguëmi cara iragáantanequë Pabati. Cara iragáantë Iriro omagaro omasiniatitanë. Aique nóguëmaro iroraia aisati obirojegui.
Jesos icantaiguëri irogomere: “Yamai tsitiniri pijocaiganaquina”.
(Mr 14.26-31; Ir 22.31-38; Jn 13.36-38)
30 Aroqueque icántataiguë Jesos aisati irogomere, iáiguë cara oguitojaquë jitacha Olibos. 31 Yaretaigaca. Aro icampë Jesos:
—Yamaica tsitiniri pijocaiganaquina, cara ocomantëgotëmi Sanguenari:
Nóguërica ira omisantiri oisha, aro irisigaiganaquema iroishate, inguenagueque porocague.
32 Carari nanganiatanae, nobataiguëmi canta Garireaquë.
33 Aro icanqueri Peroro:
—Aroca irojocanëmi antagaisati basini icaegui, quero nojoquimi naro.
34 Yotabitanëri Jesos:
—Aisonori oca nongomantëmi: yamaica tsitinirica queroquerai icaimi tiapa sërari, ongaraque maba pinganque: “Teni nogótiri Ira Jesos”.
35 Icanque Peroro:
—Aroca nantsibatëmi nangamobiquemi, quero nacanti: “Teni nogótiri Ira Jesos”.
Aisati icantaigabitaca omagaro irogomere.
Jesos yamanaqueri Iriri cara panguirintsisiquë jitacha Jetsemaní.
(Mr 14.32-42; Ir 22.39-46)
36 Aique iáiguë Jesos aisati irogomere cara Jetsemaníquë. Icanqueri:
—Pisobicaigue yaca; najáque Naro cara, nomanocoqueri Pabati.
37 Yáganëri mabani casiriconiati: Peroro aisati piteni itomi Sebereo. Tojai yogasëretasantaca, iquenganeintasantaca. 38 Icantaiguëri ira yoganë maba Jesos:
—Tojai nogasëretasantaca agabenisonori. Pisobicaigue yaca, pingaguite.
39 Aique yogaganaca caraquerora yaquitomopa quibatsiquë. Yamanocopëri Iriri:
—Pabati, teni naninte natsipirie, carari quero nacantiro ora nocogabeca Naro, iroonti nanganque ora picocaquena Obiro.
40 Aique ipigasitapaari irogomere. Iniopairi isamaigasegui. Yosamitëri ira Peroro:
—¿Teco pabebintsatiro pobotsiquine, te pabetiro pingaguitëmate arosata? 41 Pingaguite, pomaniri Tosorintsi iromitocotaiguemi arota quero picantaguetiro ora te ongomeite. Picogabeta pingantirome ora nococaquemira, carari te pingantiro.
42 Aro ipiganaja yamanaji aisati:
—Pabati, picocagasanotënaroca natsipiriero, aro caninataque. Nomoncaraquero antagaisati ora picocaquina.
43 Ipigapaa aisati iniopairi irogomere aitosati isamaigasegui, tojainta ipotsiquitasantë. 44 Aisati iátaji yamanocotajiri Iriri. Irootisati yogatsitairi ora icanqueri naaraiquerai. 45 Ipigasitapaari irogomere, icampairi:
—¿Somatsibico? Yamai aroque omoncaraca. Jirai nopaniaca Jonogaguitequë, nomatsiguengatapë. Yamaica irácagantëna ira cagari caninataigatsi. 46 Pingabiritaiguema, intsome ajáte. Coraque ipoque ira ágagantënane.
Yáguëngani Jesos.
(Mr 14.43-52; Ir 22.47-53; Jn 18.2-11)
47 Cara inibatasegui Jesos, yarepa Joras ira yogometabeta Jesos. Icarataigapëri tojai matsiguenga. Yamaigapë isabirite aisati anchaqui cara igátaiguëri itingomipague saseriroti aisati antiasiparipague. 48 Aroque icomantaiguëri Joras icanque:
—Ira nasarapëma Irianti Jesos. Págaiganaqueri.
49 Aique iátasiqueri Jesos Joras, yasarapari, icanque:
—¿Aintabi, Ogometinari?
50 Yotabitanëri Jesos:
—Nomatsiguenga, ¿Pairo pipocasiti yaca?
Aique ipocasitaigapëri antagaisati, yágaiganaqueri. 51 Aro paniro irogomere yáguë isabirite, itoguimitatëri iromeraro itingomi saseriroti. 52 Jesos icanqueri:
—Pomingairo pisabirite cara poguiroriquë. Antagaisati ira carantobagaro isabirite, ingamantëmaro sabiri iriro aisati. 53 ¿Teco pigóte nongocaquerica Pabati, iragátaiguënarime tojaisonori ironomire, inguisëcobentina? 54 Carari arome inguisëcobenquiname, iragabisaicotajiname, quero nomoncaratiro ora ocomantëgotëna Sanguenari.
55 Aique icantaiguëri ira bocasitaiguëri:
—¿Pairo pamasibiriquinaro pisabirite aisati anchaqui? ¿Naroco cosirinti? Tojai piniaigabitëna cara nogometaiguimi cara ibangoquë Tosorintsi, te páguina. 56 Carari páguëna yamai aroquenta omoncaraca ora ocomantëgotëna Sanguenari.
Aique ijocaiganaqueri Jesos antagaisati irogomere, isigaguetaiganaca.
Yágaiganaqueri Jesos catingasatiquë itingomipague joríojegui icarati 71.
(Mr 14.53-65; Ir 22.54-55, 63-71; Jn 18.12-14, 19-24)
57 Aro yágaiganaqueri Ira Jesos ibangoquë Caijás, itingomisonori saserirotipague. Cara, yapatobiritaigari basini itingomipague saseriroti aisati ira ogomeantiro isanguenare Moisés, aisati antiasipari. 58 Yoguiatanëri Peroro icarantanë. Icapë tantotsiquë tsomagui itsibataigacari sorarojegui. Icogui irogóte atiraca inganqueri ira Jesos. 59 Aro itingomipague saseriroti, aisati antiasipari, aisati omagaro itingomipague jorío icarati 71 itsoiguëgotaigacari Jesos arota iróguiri. 60 Ainta tojai tsoiguëgotacarira, carari te inguengaiguema. Aique ipoque pite basini tsoiguëgotantachari 61 icantaigapë:
—Naquemaqueri cara icanque: “Nogomeriguetëro ibango Tosorintsi; ongaraque maba cataguiteri nobetsicairo aisati”.
62 Aro icabiritanaca itingomi saserirotipague, icanqueri Ira Jesos:
—¿Pairo te potapibiritiri? ¿Pairo ojita oca icantocotaiguëmica?
63 Imairetopitëri Jesos, te irotopitëmatiri. Aique itingomi saseriroti igáqueri:
—¿Teco iraneimi Tosorintsi Ira catimanerisonori? Pingomantasantina: ¿Obiroco Quirisito, Itomi Tosorintsi?
64 Yotabitëri Jesos:
—Jee, Naro. Nopaniaca Jonogaguitequë, nomatsiguengatapë. Aiquenta piniaigaina nosobigopë ibacosonoriquë Tosorintsi sintsirisonoriguinte, aisati piniaigaina cara nopoque mingoriquë, nopigapaima yaca quibatsica.
65 Aique iguisanaca itingomi saseriroti itisaraanëro imanchaqui, icanque:
—Piquemaigabaqueri. Ijitosorintsitasitaca Iriati. ¿Pairo ongogobique basini comantëgotërine? Piquemaiguëri cara icantocotaguetasitari Tosorintsi. 66 ¿Pairo piquianca obirojegui? ¿Pairo anganqueri?
Yotabitaiguëri joríojegui:
—Iriati cantagantënguicha, caninataque ingamaque.
67 Aro ibasioquiqueri iroquiquë aique ijobaboroqueri iboroquë, icapojaboroqueri. Inchotangaborotëri 68 icanqueri:
—Jaa, Quirisito, pingomantina: ¿Pairi capojëmi?
Icanque Peroro: “Teni nogótiri Jesos”.
(Mr 14.66-72; Ir 22.54-62; Jn 18.15-18, 25-27)
69 Ainta isobiaque Peroro saaguiteroquë. Oniaqueri tsinane ironomire itingomi saseriroti, ocanqueri:
—Aisati obiro aguiatiri Jesos, Ira Garireasati.
70 Iquemaiguëri antagaisati cara icanquero Peroro:
—Teni nogóte pairoraca picanquina.
71 Iátabeca cara icabitapa, oniaqueri basini tsinane ironomire itingomi, ocantocoqueri:
—Ica aisati yoguiatëri Jesos, Ira Nasaresati.
72 Aisati icanai Peroro:
—Teni nogótiri ira posamitëna. Igóque Tosorintsi cara nacanque catingasati. Aroca nontsoiguëma ingasitígatinata.
73 Aique ocosamanitanë arosata, ainta basini icantaiguëri:
—Aisonori poguiatiri Ira Jesos. Naquemaiguëmi cara pinibati; obiro Garireasati.
74 Yotabitanëri Peroro:
—Tesonori nogótiri sërari ira picantocoquina. Igóque Tosorintsi aisonori nacanquemi. Queroca ninibatimi catingasati, nocogui ingasitígatina Tosorintsi.
Irooti cara icaimanë tiapa sërari. 75 Aro iquengairo Peroro ora icanqueri Jesos: “Queroquerai icaimi tiapa sërari, mabataque pinganque: ‘Teni nogótiri Jesos’ ”. Aro isotocanai Peroro iáque iragasantaca.